पूर्व अर्थ सचिव रामेश्वर खनाल लगानीको वातावरण मात्रै भइदिए आगामी दशकमा नेपालमा ७ हजारदेखि १० हजार मेगावाटसम्म विद्युत् उत्पादन हुने बताउँछन्। आधार के त? “जलविद्युत्मा नेपालले खुट्टा टेकिसक्यो, फटाफट हिंड्न मात्र बेर लागेको हो।” हुन पनि, देशमा १२ हजार मेगावाट क्षमताका ४०० आयोजनाले विद्युत् सर्वे र १८०० मेगावाटका ६० आयोजनाले निर्माण लाइसेन्स लिएर बसेका छन्। लगानी सुहाउँदो नीति नहुँदा आफैंले बाटो छेकेजस्तो भएको लगानीकर्ता ज्ञानेन्द्रलाल प्रधान बताउँछन्।
